b'\n_START_ARTICLE_\nAlojz Kolman - Marok\n_START_SECTION_\nDelovanje med drugo svetovno vojno\n_START_PARAGRAPH_\nKolman je v partizane pri\xc5\xa1el preko tetinega mo\xc5\xbea Franca Vreska, ki je bil od jeseni 1941 komisar \xc4\x8dete v Posavju. Alojz se je zaradi preteklih voja\xc5\xa1kih izku\xc5\xa1enj kmalu izkazal v boju, po vklju\xc4\x8ditvi \xc4\x8dete v \xc5\xa0tajerski bataljon pa je \xc5\xbee v januarju 1942 postal voja\xc5\xa1ki in\xc5\xa1truktor. Marca istega leta je napredoval v komandanta \xc4\x8dete, s katero se je izkazal v bojih na Pugledu._NEWLINE_Po ustanovitvi Prve \xc5\xa1tajerske brigade je bil imenovan za komandanta bataljona, ocenjen pa je bil kot najsposobnej\xc5\xa1i poveljnik in sprejet v KPJ. Po reorganizaciji brigade v 2. grupi odredov je postal komandant Savinjskega odreda. Kot komandant tega odreda se je ponovno izkazal v boju pri osvobajanju internirancev z vlaka pri Verdu._NEWLINE_Sodeloval je v vseh bojih 2. grupe med premikom preko Gorenjske na \xc5\xa0tajersko, kjer je postal komandant Kamni\xc5\xa1kega in kasneje reorganiziranega Kamni\xc5\xa1ko-savinjskega odreda. 22. junija 1943 je bil imenovan za komandanta \xc4\x8cetrte operacijske cone, kjer je zamenjal ranjenega Franca Rozmana Staneta, vendar pa funkcije ni nikoli uradno prevzel._NEWLINE_Po tem, ko je \xc5\xa0landrova brigada pre\xc4\x8dkala Savo, je Kolman postal namestnik komandanta 15. divizije, novembra pe je bil preme\xc5\xa1\xc4\x8den na isto dol\xc5\xbenost v 18. diviziji. Po kratkem opravljanju te dol\xc5\xbenosti je bil preme\xc5\xa1\xc4\x8den v Glavni \xc5\xa1tab NOV in POS, kjer je postal operativni \xc4\x8dastnik. Med 25. februarjem in 23. julijem 1944 je bil namestnik komandanta \xc4\x8detrte operativne cone, po tem pa je bil s \xc4\x8dinom majorja imenovan za komandanta 20. brigade, ki je imela nalogo varovanja glavnega \xc5\xa1taba._NEWLINE_Kolman se je 4. novembra 1944 zadr\xc5\xbeeval v hi\xc5\xa1i v vasi Koprivnik, ko je hi\xc5\xa1o obkolila enota slovenskega domobranstva. Alojz Kolman je bil pri poskusu preboja ranjen, a je pred zajetjem napravil samomor s pi\xc5\xa1tolo._NEWLINE_20. decembra 1951 je bil razgla\xc5\xa1en za narodnega heroja Jugoslavije.'